Document ID: 31998R1138

RÅDETS FORORDNING (EF) Nr. 1138/98 af 28. maj 1998 om ændring af bilag II og III til forordning (EF) nr. 519/94 om den fælles ordning for indførsel fra visse tredjelande
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen, og
ud fra følgende betragtninger:
Forordning (EF) nr. 519/94 (1) indførte i forbindelse med import fra Folkerepublikken Kina de kvantitative kontingenter, der er anført i bilag II til nævnte forordning, samt de tilsynsforanstaltninger, der er anført i bilag III til samme forordning;
ved fastlæggelsen af kontingenterne har Rådet haft som mål at bevare en vis ligevægt mellem en passende beskyttelse af de pågældende fællesskabsindustrier og opretholdelsen af en samhandel af acceptabelt omfang med Folkerepublikken Kina under hensyntagen til de forskellige involverede interesser;
på baggrund af analyserne af de vigtigste økonomiske indikatorer, herunder især mængder af kinesiske importvarer og disses markedsandel, må det konkluderes, at kontingentet for legetøj henhørende under HS/KN-kode 9503 41, 9503 49 og 9503 90 bør afskaffes, og at denne afskaffelse hverken er uforenelig med ovennævnte mål eller kan forventes at ville forstyrre forholdene på fællesskabsmarkedet;
i lyset af erfaringerne med kontingenterne antyder situationen for de berørte fællesskabsproducenter, at en opjustering på 5 % af kontingenterne vil være passende og hverken vil være uforenelig med ovennævnte mål eller kunne forstyrre forholdene på fællesskabsmarkedet; for så vidt angår fodtøj er der imidlertid på grund af fodtøjsindustriens særlig følsomme karakter ikke for tiden anledning til nogen forhøjelse;
de varer, for hvilke der i henhold til denne forordning afskaffes kontingenter, bør være underlagt forudgående fællesskabstilsyn for at sikre en passende kontrol med omfanget af og priserne på indførslen af de pågældende varer;
de kvantitative kontingenter og tilsynsforanstaltninger, der indførtes ved forordning (EF) nr. 519/94, bør derfor ændres -
UDSTEDT FØLGENDE FORORDNING:
Artikel 1
Bilag II og III til forordning (EF) nr. 519/94 affattes som anført i bilag I og II til nærværende forordning.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. maj 1998.

Labels: 3
15
18